KIRJALLINEN KYSYMYS P-3155/00 esittäjä(t): Francesco Speroni (TDI) komissiolle. Italialaiselle luonnonmukaiselle hunajalle myönnettävä taatun perinteisen erikoisuuden todistus.



Virallinen lehti nro 136 E , 08/05/2001 s. 0196 - 0196



KIRJALLINEN KYSYMYS P-3155/00 esittäjä(t): Francesco Speroni (TDI) komissiolle (2. lokakuuta 2000) Aihe: Italialaiselle luonnonmukaiselle hunajalle myönnettävä taatun perinteisen erikoisuuden todistus Asiakirjat asetuksen EY 2082/92(1) mukaisen nimityksen saamiseksi luonnonmukaiselle hunajalle laadittiin vuonna 1994. Asiakirjat, ja niihin liitetty asianmukainen hakemus taatun perinteisen erikoisuuden aseman rekisteröimiseksi lähetettiin Italian maatalousministeriöön, joka toimitti sen komissiolle 8. syyskuuta 1995. Pääosasto VI antoi ensimmäisen puoltavan lausunnon hakemuksesta vasta vuoden 1997 alussa, jonka jälkeen se lähetettiin tuolloin hunaja-alasta vastanneeseen pääosasto III:een. Useiden pyyntöjen jälkeen pääosasto III antoi puoltavan lausuntonsa vasta vuoden 1999 lopussa. Komission puheenjohtaja Prodi ilmoitti 28. maaliskuuta 2000 eräille italialaisille parlamentin jäsenille osoittamassaan kirjeessä olevansa iloinen saadessani ilmoittaa Teille, että käsittely on saatu päätökseen, ja rekisteröintihakemus julkaistaneen lähipäivinä virallisessa lehdessä Syyskuussa maataloudesta vastaava komission jäsen Fischler kuitenkin sanoi, että luonnonmukaisen hunajan rekisteröintihakemus julkaistaan virallisessa lehdessä heti kun neuvosto on hyväksynyt uuden hunajadirektiivin. - Miksi puheenjohtaja Prodi ja komission jäsen Fischler ovat antaneet näin ristiriitaisia lausuntoja aiheuttaen suurta hämmennystä italialaisten tuottajien keskuudessa ja haittaa komission julkiselle kuvalle? - Miksi taatun perinteisen erikoisuuden todistuksen myöntäminen italialaiselle luonnonmukaiselle hunajalle on kestänyt näin kauan? - Onko komissiolla sitovia laillisia velvoitteita, joiden vuoksi se joutuu lykkäämään tpe-todistuksen myöntämistä ja asettamaan sen ehdoksi uuden hunajadirektiivin hyväksymisen, vai onko kysymyksessä tilanteen tai poliittisen painostuksen sanelema päätös? - Mikä on komission kanta suurten elintarvikeyhtiöiden jatkuvaan painostukseen, jolla ne pyrkivät estämään italialaisen hunajan määrittelyn tyypilliseksi tai erityisluonteiseksi tuotteeksi? (1) EYVL L 208, 24.7.1992, s. 9. Franz Fischlerin komission puolesta antama vastaus (26. lokakuuta 2000) Luonnonmukaiselle hunajalle ei myönnetty maataloustuotteiden ja elintarvikkeiden erityisluonnetta koskevista todistuksista 14. heinäkuuta 1992 annetun neuvoston asetuksen (ETY) N:o 2082/92 mukaista suojaa, koska rekisteröintihakemus ei komission mielestä täyttänyt voimassa olevan lainsäädännön vaatimuksia. Voimassa olevassa direktiivissähän ei sallita nimitysten täydentämistä maininnoilla, jotka liittyvät tuotteen erityisluonteeseen. Tämä mahdollisuus sisältyy vain direktiivin muutokseen, jota ei vielä ole hyväksytty neuvostossa. Lisäksi jotkut hakemuksen eritelmistä (esim. kokonaishappopitoisuus) eivät vastanneet vanhan hunajadirektiivin vaatimuksia, ja Italian viranomaisilta jouduttiin pyytämään lisäselvityksiä joistakin hakemuksen osista. Tästä syystä käsittely lykkääntyi, mutta asia on nyt edennyt, sillä neuvosto pääsi toukokuussa 2000 sopimukseen hunajadirektiivin muuttamisesta. Nyt odotetaan parlamentin lausuntoa. Sen saatuaan neuvosto voi hyväksyä direktiivin muutoksen, jonka perusteella kyseinen nimitys (luonnonmukainen hunaja) voidaan sallia. Sen jälkeen komissio voi käsitellä loppuun asiakirjan, jolla haetaan erityisluonnetta koskevaa todistusta kyseiselle hunajalle.